b'\n_START_ARTICLE_\nKyyhkyt\n_START_SECTION_\nKyyhkyjen historiaa\n_START_PARAGRAPH_\nV\xc3\xa4hiten kantamuodostaan eroavat kirjekyyhkyt, joita jo egyptil\xc3\xa4iset kesyttiv\xc3\xa4t viestinviejiksi. Kun kyyhkyj\xc3\xa4 aiemmin k\xc3\xa4ytettiin viestien v\xc3\xa4litt\xc3\xa4miseen, viestin l\xc3\xa4hett\xc3\xa4j\xc3\xa4n oli tuotava mukanaan kyyhky sielt\xc3\xa4, mihin h\xc3\xa4n aikoi l\xc3\xa4hett\xc3\xa4\xc3\xa4 viestin. Kyyhkyt k\xc3\xa4ytt\xc3\xa4v\xc3\xa4t suunnistaessaan hyv\xc3\xa4ksi Aurinkoa, Kuuta ja t\xc3\xa4hti\xc3\xa4. Ne kuuluvat my\xc3\xb6s el\xc3\xa4inlajeihin, jotka pystyv\xc3\xa4t aistimaan Maan magneettisia voimaviivoja. Kyyhkyill\xc3\xa4 on nimitt\xc3\xa4in aivoissaan magnetiittihiukkasia. Lis\xc3\xa4ksi ne pystyv\xc3\xa4t painamaan mieleens\xc3\xa4 maan muotoja ja jossain m\xc3\xa4\xc3\xa4rin k\xc3\xa4ytt\xc3\xa4m\xc3\xa4\xc3\xa4n suunnistautumisessa hyv\xc3\xa4kseen my\xc3\xb6s kuulo- ja n\xc3\xa4k\xc3\xb6aistiaan.\n_START_SECTION_\nKyyhkyjen levinneisyys\n_START_PARAGRAPH_\nKyyhkyt ovat levinneet kaikkialle kylmimpi\xc3\xa4 napa-alueita lukuun ottamatta. Yleens\xc3\xa4 kyyhkyt ovat erilaisten metsien lintuja. Er\xc3\xa4\xc3\xa4t lajit viihtyv\xc3\xa4t parhaiten viljelysmailla tai muilla avomailla.\n_START_SECTION_\nKyyhkyslajeja\n_START_PARAGRAPH_\nH\xc3\xa4kkilintuna yleinen on naurukyyhky (Streptopelia senegalensis), jota kutsutaan joskus my\xc3\xb6s palmukyyhkyksi tai senegalinkyyhkyksi. Muita h\xc3\xa4kkilajeja ovat muun muassa kapinkyyhky (Oena capensis), joka on my\xc3\xb6s kotoisin Afrikasta, australialainen timanttikyyhky (Geopelia cuneata) sek\xc3\xa4 turkinkyyhky (Streptopelia decaocto), jonka pesim\xc3\xa4kanta Suomessa on pari sataa paria.\n_START_SECTION_\nMuuta kyyhkyist\xc3\xa4\n_START_PARAGRAPH_\nKyyhkyjen sukupuolta on usein vaikea erottaa. Yleens\xc3\xa4 varmin tunnusmerkki onkin k\xc3\xa4ytt\xc3\xa4ytyminen; uros kujertaa ja esitt\xc3\xa4\xc3\xa4 soidintanssia naaraan ymp\xc3\xa4rill\xc3\xa4._NEWLINE_H\xc3\xa4kkilintuina kyyhkyt ovat helposti kesyyntyvi\xc3\xa4 ja kest\xc3\xa4vi\xc3\xa4._NEWLINE_Kyyhkyt ovat vahvoja ja nopeita lent\xc3\xa4ji\xc3\xa4. Pesim\xc3\xa4ajan ulkopuolella ne viihtyv\xc3\xa4t usein suurissa parvissa. Kyyhkyset ruokkivat poikasiaan kupunsa eritteell\xc3\xa4.'